|  |  |  |  |
| --- | --- | --- | --- |
| Hajdúszoboszlói Polgármesteri HivatalAdó- és Rendészeti Iroda4200 Hajdúszoboszló, Hősök tere l. www.hajduszoboszlo.eu | | | …………………………  sorszám |
| Ügyiratszám: HSZ/4477/2023  A 2023. március hó 23-i  képviselő-testületi ülés  jegyzőkönyvének melléklete | Ügyintéző: | aláíró | |
| Törvényességi ellenőrzést végezte (jegyző/aljegyző kézjegye): |  | |
| Megtárgyalja (bizottságok megnevezése): | Mezőgazdasági és Környezetvédelmi Bizottság | |
| Döntés jellege: | egyszerű többség | |

**E L Ő T E R J E S Z T É S**

**a mezei őrszolgálat 2022-es működéséről**

**Tisztelt Képviselő-testület!**

**Tisztelt Bizottság!**

Az elmúlt évekhez hasonlóan ezennel is beszámolok a mezei őrszolgálat elmúlt évi tevékenységéről.

2022-ben egész év során 3 főállású mezőőr látta el a mezőőri őrszolgálati feladatokat az elmúlt évekhez hasonlóan. Elmondható, hogy a környező településeken általában működik mezőőrség (Püspökladány 3 fő; Debrecen 6 fő 4 gépjárművel a Közterület-felügyelet részeként, 2015 óta működik; Nádudvar 5 fő; Derecske 2 fő, 2014 óta működik; Nagyhegyes 2 fő; Balmazújváros 6 fő; viszont Kabán, Hajdúszováton és Ebesen nem működik), a hajdúszoboszlói létszám ezek adatok tükrében nem tekinthető azonban soknak a külterület nagyságához viszonyítva (22.414,4 ha külterület, 279,5 ha zártkert).

A külterületeken kirívó esemény nem történt 2022-ben sem. Az ezredforduló előtti, s közvetlen utáni évekhez képest jelentős a javulás az elmúlt évek adatait elemezve. A zártkertekben az elmúlt években több probléma is gyakran visszatérő volt (kiskertekből történő lopások, kóbor állatok jelenléte, illegális szemétlerakás – mely cselekmények azonban legtöbbször az ott lakókhoz köthetők), ezért 2022-ben is kiemelt célfeladatként kapták a mezőőrök ezen területek erősebb felügyeletét, de ezen helyeken a rendőrök, a polgárőrök is gyakrabban megfordultak, így próbálva csökkenteni a kockázatokat.

Elmondható, hogy az Önkormányzat továbbra is önerőből és állami támogatásból (mezőőrönként 90.000,-Ft) működteti az őrszolgálatot, a jogszabályban kötelező jelleggel előírt mezőőri járulék továbbra sincs kiszabva a földhasználók, tulajdonosok terhére Hajdúszoboszlón (1997. évi CLIX. tv.).

A mezőőrök a jogszabályban meghatározott felszereléssel rendelkeznek, működésük azonban sokszor magában hordoz veszélyt is, hiszen a létszám okán többnyire egyedül látják el szolgálatukat. A 2020-ban beszerzett 3 vadkamera továbbra is üzemelt 2022-ben, s a rendőrségtől hozzánk került 1 vadkamerát is üzemeltetjük. A kamerák továbbra is változó helyszíneken vannak telepítve, igazítva a korábbi illegális cselekményekkel leginkább fertőzött területekhez. A mezőőrök láthatósága érdekében fényvisszaverő mellények és gépjárműre szerelhető mágnestáblák is használatban vannak (mezőőrség felirattal).

Egy terepjáró gépjármű beszerzését már évek óta szorgalmazzuk, azonban a költségvetési helyzet egyelőre nem tette lehetővé annak megvásárlását. Bízunk benne, hogy a költségvetési helyzet javulása esetén ez az igény teljesíthető lesz a közeljövőben, addig is saját gépjárművel, motorral látják el feladataikat a mezőőrök, amihez az Önkormányzat költségtérítést biztosít (2023-ban havi bruttó 60.000,-Ft) számukra.

A rendőrséggel való kapcsolat kiválónak minősíthető, kölcsönösen segítik egymás munkáját felek. Bár a külterületi közös járőrözések száma 2022-ben nem emelkedett nagyságrendben, azonban jelzés esetén, a reagálás gyors volt és a rendőrség illetékesei minden esetben a helyszínen nyújtottak segítségét mezőőr kollégáimnak. A helyi rendőrkapitányság vezetőinél idén is szorgalmazni fogjuk a külterületi közös szolgálatok számának lehetőség szerinti növelését.

A rendészeti szervek kiváló együttműködését is jelzi, hogy a tavaly nyáron 6 esti szolgálat során is együtt felügyelte a kapitányság és a mezőőrség a város kiemelt turisztikai területétt, azaz belterületen is hozzájárultak a mezőőrök munkájukkal a közrend, közbiztonság erősítéséhez.

A gazdákkal a mezőőrök kapcsolata kielégítőnek mondható, probléma esetén keresik egymást a felek az ismert elérhetőségeken, s szükség esetén közösen igyekeznek megóvni a mezőgazdasági javakat, mely érdekében minden szükséges lépést megtesznek (pl. közös járőrözés, vadkamera kihelyezés, stb.). Vannak speciálisabb kérések is gazdák részéről, így pl. seregélyriasztást is végeztünk gazdák kérésére.

Téli időszakban mindig előfordul az illegális gallygyűjtés, valamint a fakivágás. Az idei télre voltak félelmeink az elszabadult tüzelőanyagárak okán, de szerencsére kisebb súlyú eseteken kívül kirívó cselekménnyel nem találkoztunk.

Komoly (mondhatni a jelenlegi legkomolyabb) problémát jelenti továbbra is a külterületeken az illegális hulladék-elhelyezés. Sajnos a hulladékok minden fajtája előfordul (pl. autóalkatrész, lakossági vegyes, bontási, ág- és fűnyesedék, veszélyes, állati tetem). A város vezetésétől kiemelt célfeladatként kaptuk ezen cselekmények visszaszorítását, ezt szolgálja többek között a vadkamerák kihelyezése is. A megoldás csakis komplex módszerekkel és segítséggel történhet. Rendőrkapitány úr is kiemelt feladatként kezeli az illegális hulladék-elhelyezés megszüntetését. A mezőőrök több esetben jeleztek illegális hulladékelhelyezést a rendőrség felé 2022-ben is, melyek alapján több átjelentés is történt az illetékes Kormányhivatal felé, és információnk alapján több bírság kiszabása is megtörtént. Sajnos vannak kiemelt területek (pl. egyes dűlőszakaszok), melyeknél többször is találtunk hulladékot, így ezen részeken gyakrabban járőröznek a mezőőrök, illetve a vadkamerák is ezen a részen működnek többnyire.

Figyelmet érdemel a külterületi dűlőutak helyzete is, többször előfordult azok locsolása és az utak részbeni beszántása 2022-ben is.

Az aratási időszak után szinte mindig előfordul a tarlózás, amely bár kisebb súlyú cselekmény, de engedély nélkül nem megengedett. A tavalyi gyenge termésátlag miatt kevesebb ilyennel találkoztak a mezőőrök 2022-ben.

Feladatként jelentkezik még a kóbor állatok jelzése a gyepmesternek, aki jelzés esetén haladéktalanul intézkedik az elszállításról. Bár nem tömeges a kóbor ebek jelenléte, és inkább külterületen fordul elő, erre is figyelni kell, hiszen akár súlyos sérülést is okozhatnak emberek számára. Sajnos több esetben állati hullát (pl. lófej, állati belek, szőr, de sajnos kedvtelésből tartott házikedvencek is) is találtunk, mely eseteknél szintén jelzéssel éltünk a gyepmester felé.

Néhány éve merült fel igényként a zártkertek mezőgazdasági járművekkel történő járhatóságának fokozása, így 2022-ben is tájékoztató anyagok lettek kihelyezve, valamint a mezőrök személyes jelenlét során igyekeztek felszólítani az érintett telektulajdonosokat, hogy közterületre kihajló fáikat gallyazzák meg, illetve a dűlőút mellett, sokszor dűlőúton lerakott anyagokat (pl. bontási) távolítsák el.

Mindezek tükrében elmondható, hogy az elvégzendő feladat továbbra is sokrétű, az őrzött terület nagysága jelentős, azonban a mezőőrök igyekeznek eleget tenni a jogszabályban meghatározott elsődleges feladatuknak, azaz a termőföldek őrzésének, valamint a termőföldön lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, földmérési jelek vagyonvédelmének.

Kérem a Tisztelt Képviselő-testületet, hogy a mellékelt határozati javaslatot elfogadni szíveskedjen.

***„Hajdúszoboszló Város Önkormányzata Képviselő-testületének …/2023. (III.23.) határozata***

***Hajdúszoboszló Város Önkormányzatának Képviselő-testülete a mezei őrszolgálat 2022-es tevékenységéről szóló tájékoztatót tudomásul veszi.***

***Felelős: jegyző***

***Határidő: azonnal”***

Hajdúszoboszló, 2023. március hó 7. nap

dr. Sléder Tamás

aljegyző, adó- és rendészeti irodavezető